Birthe Skaarup (DF), 2001-03-29:
Dansk apotekervæsen har været overreguleret såvel strukturelt som i erhvervsmæssig og økonomisk henseende, og den centrale styring har været en hindring for en løbende tilpasning.
Nu får vi så et forslag til behandling, som skal bløde lidt op på det.
Et forslag, som består af flere elementer, men overordnet en modernisering af det danske apotekersystem, hvor særlige partier har været indbudt til forhandlinger, og hvor man allerede faktisk har forhandlet loven på plads.
Dansk Folkeparti ønsker en øget selvforvaltning af apotekervæsenet.
Ved ophævelse af apoteksforbeholdet gives der nu mulighed for, at en del håndkøbsmedicin kan forhandles i detailhandelen på godkendte salgssteder, f.eks. tankstationer, kiosker og lign. Det er udmærket, at man fra salgssteder vil kunne sælge håndkøbsmedicin i mindre pakninger, men konkurrencemomentet går efter min vurdering fløjten, når man ikke i lighed med apotekerne må sælge samme antal eksempelvis hovedpinetabletter, også set i lyset af, at man allerede på Internettet har mulighed for at købe f.eks. 300 hovedpinetabletter pr. gang.
Vi ønsker en styrkelse af konkurrencen med faldende forbrugspriser.
Men overordnet hilser vi velkommen, at borgerne eksempelvis vil kunne købe en hovedpinetablet efter apotekernes lukketid, når eksempelvis hovedpinen indfinder sig dér.
Dog mener vi, at der til stadighed skal gives grundig information og uddannelse af personalet foruden den indformationsfolder, som allerede findes i medicinpakninger, således at kunderne bliver forsvarligt betjent.
Hvorledes vil man i øvrigt kunne nå at få godkendt de hen ved 1.000 salgssteder inden 1. oktober, som man påregner vil blive etableret, vil jeg godt spørge sundhedsministeren.
Hvorledes apotekerne kan forhandle bruttoavancen hjem er nok også et åbent spørgsmål.
Dosispakning af diverse lægemidler til patienter fra apotekerne rummer også et stort sikkerhedsmoment for den del af befolkningen, som har svært ved at huske, om de nu har taget den eller hin pille på det rette tidspunkt.
Og det indebærer en besparelse for den enkelte og forhåbentlig også på det samlede medicinforbrug.
Det er i hvert fald, hvad det lægger op til, og det må vi jo bare hilse velkommen, også på baggrund af, at medicinforbruget her i Danmark stiger år for år.
Vi kan forhåbentlig så komme det store problem til livs, at der bliver sendt kilovis af medicin til destruktion. Der er ingen tvivl om, at dosisdispenseringsordningen kunne gå ind og minimere hjemmesygeplejerskernes besøg i kommunen, men det regner jeg også med, at ministeren vil give en kommentar til.
Endvidere vil jeg godt spørge, om man kan vide sig sikker på, at alle yderområder bliver betjent.
Det er sådan, at der er problemer med apoteksdækningen i yderområderne, og ligeledes omkring salgsstederne.
Kan vi regne med, at disse salgssteder også kommer ud i yderområderne?
Det kan gå hen at blive nogle gode guldgruber for de enkelte amter.
Endelig gives der i lovforslaget adgang for de private sygehuse til at etablere sygehusapoteker, og det synes vi alt i alt er i orden.
Men det er en modernisering af loven.
Det er en mindre liberalisering af det apotekervæsen, som skal fungere til borgernes tilfredshed.
Spørgsmålet er, om der er sket den liberalisering, der blev op til fra starten.
Jeg mener, det er en skinliberalisering.
Det bliver ikke særlig lukrativt for salgsstederne at sælge håndkøbsmedicin med de omkostninger, det fører med sig, både med hensyn til edb, med indretning osv. osv.
Endvidere skal man også erlægge flere gebyrer for i det hele taget at blive godkendt. Jeg kan sige, at vi fra Dansk Folkeparti er nogenlunde positive over for forslaget.
Jeg kan forstå, at der kommer flere delelementer i fremtiden, som vi så også skal tage stilling til.
lovgivning, som vi ikke har haft lejlighed til at være medforslagsstillere til.
Og vi vil også fremkomme med nogle ændringsforslag.
Allersidst vil jeg høre ministeren, om man ikke har tænkt sig, at de kommende års liberalisering af handelen med lægemidler påkræver, at der tegnes en lovpligtig ansvarsforsikring af alle, der både ordinerer, forhandler eller rådgiver om udlevering af lægemidler.